1.  ปัจจัยความเสี่ยง

  บริษัท มีการบริหารความเสี่ยงในด้านต่างๆจากการประกอบธุรกิจ
  ภายใต้การกำกับดูแลของคณะกรรมการบริหาร ซึ่งมีการประชุมเป็นประจำทุกเดือน
  รวมทั้งได้มีการมอบหมายการติดตามดูแล วิเคราะห์
  และบริหารความเสี่ยงลงไปในระดับปฏิบัติงานในแต่ละส่วนงาน

  1.1 ความเสี่ยงจากความผันผวนของราคาวัตถุดิบ

  เนื่องจากโครงสร้างต้นทุนหลักในการผลิตถุงพลาสติก คือเม็ดพลาสติกโพลีเอททีลีน
  (Polyethylene : PE) ซึ่งมีสัดส่วนประมาณร้อยละ 51 ของยอดขายรวมของบริษัท
  เม็ดพลาสติกนี้เป็นสินค้าที่มีราคาซื้อขายผันแปรไปตามราคาซื้อขายของน้ำมันในตลาดโลกในแต่ละปี
  ซึ่งในตอนต้นปี 2551 ราคาเม็ดพลาสติกได้ปรับตัวสูงขึ้นอย่างมาก
  เนื่องมาจากความต้องการเม็ดพลาสติคและราคาน้ำมันดิบในตลาดโลกที่ปรับตัวสูงขึ้นอย่างต่อเนื่อง
  แต่ต่อมาตอนปลายปี 2551 ราคาเม็ดพลาสติกลับมีราคาลดต่ำลง
  ราคาจะผันผวนและเปลี่ยนแปลงอย่างรวดเร็วซึ่งไม่สามารถคาดการณ์และควบคุมสถานการณ์ดังกล่าวได้
  บริษัท ได้ตระหนักถึงความเสี่ยงในข้อนี้เป็นอย่างมาก
  จึงได้จัดตั้งทีมงานในการสรรหาวัตถุดิบจากหลาย ๆแหล่ง
  โดยการจัดหาวัตถุดิบล่วงหน้าเพื่อประกันความเสี่ยงเรื่องราคา
  การจัดหาวัตถุดิบทดแทนจากแหล่งภายในประเทศเพิ่มมากขึ้นและสร้างพันธมิตรกับผู้จัดจำหน่ายให้เพิ่มมากขึ้น
  การปรับราคาขายของสินค้าให้ทันกับการเปลี่ยนแปลงของต้นทุนการผลิตและราคาในตลาดโลก
  รวมทั้งจัดให้มีกระบวนการศึกษาและพัฒนา เพื่อหาแนวทางในการใช้วัตถุดิบอย่างมีประสิทธิภาพ
  ลดการสูญเสียของวัตถุดิบจากการผลิต
  ซึ่งเป็นส่วนสำคัญในการบริหารต้นทุนให้มีประสิทธิภาพอีกทางหนึ่ง

บริษัทเป็นผู้ผลิตและจัดจำหน่ายผลิตภัณฑ์บรรจุพลาสติก
ซึ่งต้องใช้วัตถุดิบจากผู้ผลิตทั้งภายในประเทศและต่างประเทศ โดยมีสัดส่วนการซื้อในปี 2551 ดังนี้

ตารางที่ 1 สัดส่วนการซื้อวัตถุดิบ ( หน่วย : ร้อยละ )

  ----------------------------- --------------------- --------------------
  ลักษณะรายการ                   ตามน้ำหนัก              ตามมูลค่า

  ซื้อในประเทศ                    32.05                 32.65

  ซื้อจากต่างประเทศ                67.95                 67.34
  ----------------------------- --------------------- --------------------

  1.2 ความเสี่ยงเกี่ยวกับการผลิต

  ในปี 2551 มีปัจจัยภายนอกที่ส่งผลกระทบต่อบริษัท ได้แก่ ต้นทุนวัตถุดิบปรับตัวสูงขึ้น
  และภาวะการแข่งขันด้านราคาจากแหล่งผลิตต่างประเทศซึ่งอยู่ในธุรกิจเดียวกันกับบริษัทค่อนข้างรุนแรง
  ทำให้ในส่วนงานการผลิตของบริษัทต้องพยายามปรับลดต้นทุนการผลิต
  เพื่อรักษาอัตรากำไรขั้นต้นให้อยู่ในระดับเดียวกับปีก่อน
  อีกทั้งพยายามสร้างมูลค่าเพิ่มให้กับสินค้ามากขึ้น
  เพื่อแข่งขันด้านคุณภาพและการใช้งานของผลิตภัณฑ์บรรจุภัณฑ์พลาสติกสำหรับถนอมอาหารและรักษาสิ่งแวดล้อมมากขึ้น
  โดยได้ปรับปรุงเทคโนโลยีการผลิตรวมทั้งการติดตั้งเครื่องจักรที่ทันสมัยและก่อสร้างอาคารผลิตสินค้าเพิ่มเติม
  เพื่อผลิตสินค้าที่ต้องการความเป็นอนามัยสูง (Hygienic)
  รวมทั้งการเพิ่มผลผลิตที่เป็นไปอย่างมีประสิทธิภาพ

  บริษัท ได้ หาพันธมิตรที่เป็นผู้รับจ้างผลิตช่วงทั้งภายในประเทศและต่างประเทศบางส่วน
  เพื่อสามารถผลิตและจัดส่งสินค้าชนิดไม่มีมูลค่าสูงให้กับลูกค้า หากต้นทุนการผลิต
  และคุณภาพจากพันธมิตรผู้รับจ้างผลิตช่วงมีราคาที่สามารถตอบสนองต่อความต้องการของลูกค้า
  และสู้กับคู่แข่งขันได้ โดยบริษัทมีการควบคุมและตรวจสอบคุณภาพให้ได้มาตรฐานตามที่กำหนด
  บริษัทยังคงนโยบายด้านความเป็นผู้นำด้านการผลิตบรรจุภัณฑ์พลาสติกและหลอดดูดเครื่องดื่มอย่างต่อเนื่อง
  จึงมุ่งเน้นพัฒนาปรับปรุงทั้งด้านบุคลากร เทคโนโลยีการผลิต
  และความแตกต่างของผลิตภัณฑ์ตลอดเวลาและทันต่อสถานการณ์ที่เปลี่ยนแปลง
  เพื่อให้สามารถบริหารจัดการความเสี่ยงในการผลิตให้อยู่ในระดับต่ำ
  และมีความสามารถเหนือกว่าคู่แข่งขันตลอดเวลา

  1.3 ความเสี่ยงด้านผลกระทบจากมาตรการภาษีตอบโต้การทุ่มตลาด (Antidumping Duties)

  ปัจจุบัน
  ผู้ผลิตในประเทศจีนได้รับผลกระทบจากมาตรการภาษีตอบโต้การทุ่มตลาดสำหรับถุงพลาสติก
  (Anti-Dumping Duty หรือ อากรเอดี) โดยเฉพาะถุงพลาสติกประเภทหูหิ้ว
  ทั้งจากสหรัฐอเมริกา และสหภาพยุโรปอย่างมาก
  ขณะที่บริษัทและผู้ผลิตในไทยได้รับผลกระทบบ้างแต่ไม่มากนัก
  แต่หากประเทศสหรัฐอเมริกาและสหภาพยุโรปมีการพิจารณาทบทวน
  และประกาศเปลี่ยนแปลงอัตราอากรเอดีที่ใช้กับประเทศไทยโดยรวมเพิ่มขึ้นจากอัตราที่ใช้ในปัจจุบัน
  ย่อมมีผลกระทบต่อความสามารถในการแข่งขันของอุตสาหกรรมส่งออกผลิตภัณฑ์พลาสติกไทยโดยรวม
  อย่างไรก็ตาม บริษัท ได้ให้ความสำคัญในเรื่องดังกล่าว
  และตั้งทีมงานศึกษาเรื่องกฎระเบียบการค้าระหว่างประเทศ เพื่อให้มีข้อมูลและข่าวสารที่ทันกาล
  นอกจากนี้ บริษัทยังมุ่งมั่นในการพัฒนากระบวนการผลิตเพื่อให้ได้มาตรฐาน
  และพัฒนาผลิตภัณฑ์ให้เป็นที่พึงพอใจของลูกค้า

  1.4 ความเสี่ยงด้านการเงิน

เนื่องจากการประกอบธุรกิจของบริษัทมีรายได้จากการส่งออกเป็นหลัก
จึงมีความเสี่ยงจากการเปลี่ยนแปลงของค่าเงินบาทเมื่อเทียบกับเงินตราสกุลต่างประเทศ
บริษัทมีการบริหารความเสี่ยงเพื่อลดผลกระทบจากความผันผวนของอัตราแลกเปลี่ยน
โดยมีรายได้จากการส่งออกด้วยเงินตราหลายสกุล
และสร้างสมดุลของสินทรัพย์และหนี้สินที่เป็นสกุลเงินตราต่างประเทศ (Natural Hedging)
รวมถึงมีการใช้เครื่องมือทางการเงินทำสัญญาขายเงินตราต่างประเทศล่วงหน้า

สำหรับปี 2551 บริษัทฯ
ได้ป้องกันความเสี่ยงในเรื่องอัตราแลกเปลี่ยนที่เกี่ยวเนื่อจากการขายสินค้าเป็นเงินตราต่างประเทศ
บริษัทฯได้ตกลงทำสัญญาซื้อขายเงินตราล่วงหน้า เพื่อใช้เป็นเครื่องมือในการบริหารความเสี่ยง
และในรอบปีที่ผ่านมา จากภาวะเศรษฐกิจของโลกที่ชะลอตัวและความผันผวนของอัตราแลกเปลี่ยน
เกิดขึ้นอย่างรวดเร็วและส่งผลกระทบต่อการดำเนินงานของบริษัทเกินกว่าที่คาดการณ์ไว้ทำให้เกิดผลขาดทุนจากสัญญาซื้อขายเงินตราล่วงหน้าจำนวนหนึ่ง
ตามที่ได้แสดงไว้ในงบการเงิน